ฟิลลิปประกันชีวิต จัดทัพพร้อมขยายธุรกิจ
โดย...วารุณี อินวันนา
8 ม.ค. 2559

โดย...วารุณี อินวันนา
ผ่านมาได้ 2 ปีแล้ว หลังจากกลุ่มฟิลลิป แคปปิตอล กลุ่มธุรกิจการเงินรายใหญ่จากสิงคโปร์ ได้เข้าซื้อบริษัท ฟินันซ่า ประกันชีวิต เมื่อปี 2556 เพื่อนำมาฟื้นฟูกิจการ โดยเข้าถือหุ้นใหญ่ 98% ทำให้ฐานะการเงินเป็นไปตามเกณฑ์ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) และสามารถเปิดดำเนินธุรกิจได้ตามปกติตั้งแต่ปลายปี 2556  และเปลี่ยนชื่อเป็นบริษัท ฟิลลิปประกันชีวิต เมื่อวันที่ 13 มี.ค. 2557  
ที่ผ่านมา กลุ่มฟิลลิปได้เพิ่มทุนแล้วกว่า 2,000 ล้านบาท และใช้เวลาในช่วงปี 2557-2558 ปรับปรุงฐานะการเงิน ควบคู่กับจัดวางบุคลากรในแต่ละสายงาน และเดินสายหาพันธมิตรทางธุรกิจ เพื่อเปิดช่องทางการจำหน่ายให้ครอบคลุมทุกตลาด
ทั้งนี้ เป้าหมายแรกที่จะต้องไปให้ถึงที่เห็นได้ชัดเจน คือการที่จะทำให้บริษัทมีขนาดสินทรัพย์เพิ่มเป็น 1 หมื่นล้านบาท ภายใน 2 ปี จาก 9 เดือนแรกของปี 2558 ที่บริษัทมีสินทรัพย์รวม 8,231 ล้านบาท เริ่มจากปี 2559 สินทรัพย์ที่เติบโตจะมาจากการที่ผู้ถือหุ้นเติมทุนเข้ามา 2,000 ล้านบาทในช่วงที่ผ่านมา ที่เหลือมาจากยอดขายประกันลูกค้ารายใหม่ที่ตั้งเป้าเติบโต 1 เท่าตัว และการลงทุน 
นอกจากนี้ ยังมีแผนที่จะชิงความเป็นผู้นำด้านการครองตลาดประกันตะกาฟุลตามหลักศาสนาอิสลาม ในอีก 2 ปีข้างหน้า ซึ่งปัจจุบันได้ทำตลาดร่วมกับธนาคารอิสลามแห่งประเทศไทย หรือไอแบงก์ และหากมีขนาดใหญ่พอ ก็จะทำการบริหารเงินลงทุนที่ได้จากเบี้ยประกันตะกาฟุลเอง จากปัจจุบันที่ให้ไอแบงก์กับ บลจ.เอ็มเอฟซี บริหาร
การเข้ามาฟื้นฟูกิจการและปรับโครงสร้างการบริหารใหม่ ทำให้ล่าสุดบริษัทมีฐานะการเงินที่มีความมั่นคง และมีผู้ถือหุ้นใหญ่พร้อมสนับสนุนเงินทุนให้ขยายธุรกิจประกันชีวิตในไทยอย่างเต็มกำลัง โดยผลการดำเนินงานไตรมาส 3 ปี 2558 บริษัทมีทุนจดทะเบียนชำระแล้ว 2,234.37 ล้านบาท มีส่วนของผู้ถือหุ้น 1,102.21 ล้านบาท มีเงินกองทุน 1,053.18 ล้านบาท เงินกองทุนที่ต้องดำรงตามกฎหมาย 678.74 ล้านบาท อัตราส่วนเงินกองทุนต่อเงินกองทุนที่ต้องดำรงตามกฎหมาย 155.17% และเริ่มมีกำไรสุทธิ 10.25 ล้านบาท 
ขณะที่ยอดขายประกันชีวิต 11 เดือนแรกปี 2558 มีเบี้ยรับรวม 727.2 ล้านบาท ลดลง 3% แยกเป็นเบี้ยปีแรก 81.7 ล้านบาท เพิ่มขึ้น 90% เบี้ยต่ออายุ 590.7 ล้านบาท อัตราการต่ออายุของลูกค้าเก่าอยู่ที่ 84% เบี้ยชำระครั้งเดียว 36.1 ล้านบาท เพิ่มขึ้น 59%
สำหรับปี 2559 บริษัท ฟิลลิปประกันชีวิต จะเน้นสร้างการเติบโตของยอดขายผ่านตัวแทนให้ได้ 100% ทั้งในปีนี้และปี 2560 โดยปีนี้จะมียอดขายลูกค้ารายใหม่ 280 ล้านบาท ส่วนช่องทางการขายอื่นๆ อยู่ระหว่างการรอพันธมิตรทางธุรกิจพิจารณา
ปรัชญา กุลวณิชพิสิฐ กรรมการผู้จัดการ บริษัท ฟิลลิปประกันชีวิต เปิดเผยว่า ปี 2559 บริษัทจะเน้นสร้างทีมงานฝ่ายขายที่มีคุณภาพ เพื่อพัฒนาและยกระดับไปสู่การเป็นที่ปรึกษาทางด้านการเงิน โดยแผนงานทั้งหมดจะถูกดำเนินการไปตามกลยุทธ์ 4P ซึ่งเป็นกลยุทธ์หลักในการขับเคลื่อนองค์กรของกลุ่มฟิลลิป แคปปิตอล ได้แก่ People หรือ บุคลากร Product หรือผลิตภัณฑ์ Platform หรือระบบปฏิบัติการ และ Process หรือกระบวนการทำงานที่รวดเร็วมีประสิทธิภาพ
ทั้งนี้ จะมีการเสริมความรู้ทางด้านประกันชีวิตควบคู่ไปกับความรู้ทางด้านการเงินและการลงทุน เพื่อให้ต่อยอดทางด้านการขายระหว่างธุรกิจประกันชีวิตและธุรกิจการเงินให้เชื่อมถึงกัน และเสริมทัพด้วยคนรุ่นใหม่ซึ่งปัจจุบันได้หันมาสนใจในเรื่องการลงทุน การออม และมีแนวโน้มจะเข้าสู่ธุรกิจประกันชีวิตเป็นจำนวนมาก
นอกจากนี้ ยังมุ่งเน้นในเรื่องการทำงานร่วมกัน ทั้งผลิตภัณฑ์และเทคโนโลยี ระหว่าง บริษัท ฟิลลิปประกันชีวิต บริษัทหลักทรัพย์ฟิลลิป บริษัทหลักทรัพย์จัดการกองทุนรวม ฟิลลิป ให้สอดคล้องไปด้วยกัน
“ปีนี้ตั้งเป้าหมายสร้างตัวแทนใหม่ 600 คน จากตัวแทนในปัจจุบันที่มีอยู่ 2,000 คน โดยจะมุ่งไปยังกลุ่มคนรุ่นใหม่ที่กำลังมองหาความสำเร็จ มีความสามารถในเรื่องเทคโนโลยีที่ทันสมัยเป็นเครื่องมือสื่อสาร มาเป็นสมาร์ทเอเจนท์ เพราะด้วยโครงสร้างและแบบประกัน รวมถึงเทคโนโลยีที่บริษัทได้พัฒนาขึ้นมานั้น สามารถเอื้ออำนวยต่อผู้ที่ต้องการเติบโตในสายอาชีพได้อย่างรวดเร็ว และสามารถสร้างรายได้สูงในระยะเวลาอันสั้น” ปรัชญา กล่าว
สำหรับผลิตภัณฑ์จะต้องตอบสนองความต้องการของผู้บริโภคทุกเพศ ทุกวัย ซึ่งทางกลุ่มฟิลลิปมีสินค้าทางการเงินครบเครื่อง และมองไปถึงการออกผลิตภัณฑ์ใหม่เพื่อให้สอดคล้องกับความต้องการของตลาดในอนาคต อย่างสินค้าที่เกี่ยวข้องกับกลุ่มเกษียณอายุ เพราะประเทศไทยเข้าสู่สังคมสูงอายุที่ต้องอาศัยผู้เชี่ยวชาญเข้าไปช่วยวางแผน Aging Society เป็นตลาดใหญ่ที่มีความสำคัญ ซึ่งต้องอาศัยผู้เชี่ยวชาญเข้าไปช่วยวางแผน โดยแบบประกันที่น่าสนใจ เช่น สุขมงคล 90/15 และ 90/5 รวมทั้งบริษัทจะทำตลาดกลุ่มนักลงทุนที่ต้องการการออมควบคู่ไปกับการลงทุนด้วย คือ แบบโปรเซฟวิ่ง 15/8 
ด้านตลาดออนไลน์นั้น จะเน้นกลุ่มคนรุ่นใหม่ที่ใช้งานอินเทอร์เน็ต และโซเชียลมีเดีย เพื่อตอบสนองต่อความสะดวก รวดเร็ว คล่องตัวในทุกที่ทุกเวลา โดย ฟิลลิปไลฟ์ มีแบบประกันชีวิตและเทคโนโลยีในการคลิกซื้อผลิตภัณฑ์ผ่านโปรแกรมในอินเทอร์เน็ตที่เข้าใจง่าย การซื้อไม่ยุ่งยาก 
ในด้านการให้บริการหลังการขายนั้น นอกจากจะมีการให้บริการผ่านตัวแทนแล้ว บริษัทยังเปิดบริการผ่านเว็บไซต์ของบริษัท เพื่อให้ลูกค้าดาวน์โหลดแบบฟอร์มต่างๆ ได้ เช่น การเรียกร้องสินไหม รวมถึงบริการข้อมูลผู้เอาประกันผ่าน Application Program ทั้งไอโอเอส และแอนดรอยด์ สำหรับสมาร์ทโฟนหรือแท็บเล็ต ช่วยให้ลูกค้าดูข้อมูลกรมธรรม์ ผ่านระบบ iFame ของบริษัทได้ รวมทั้งบริการชำระเบี้ยต่ออายุได้ที่เคาน์เตอร์เซอร์วิสทั่วประเทศ เป็นต้น